b'\n_START_ARTICLE_\nBepilotis orlaivis\n_START_PARAGRAPH_\nBepilotis orlaivis \xe2\x80\x93 autonomi\xc5\xa1kai arba nuotoliniu b\xc5\xabdu valdomas orlaivis be \xc4\xafgulos. Da\xc5\xbeniausiai naudojamas karo tikslais._NEWLINE_Bepilo\xc4\x8diai orlaiviai skirstomi \xc4\xaf kovos ir \xc5\xbevalgybos, vienkartinius ir daugkartinius. Pla\xc4\x8di\xc4\x85ja prasme bepilo\xc4\x8diams orlaiviams priskiriamos ir \xc4\xafvairios paskirties valdomosios bei sparnuotosios raketos, bet kartais \xc5\xa1iuo terminu vadinami tik vienkartiniai arba daugkartiniai varikliu varomi orlaiviai be \xc4\xafgulos, pakilimui naudojantys aerodinamines j\xc4\x97gas, galintys skraidyti autonomi\xc5\xa1kai arba valdomi nuotoliniu b\xc5\xabdu ir ne\xc5\xa1ti mirtinus arba nemirtinus kovinius u\xc5\xbetaisus. Pagal pastar\xc4\x85j\xc4\xaf apibr\xc4\x97\xc5\xbeim\xc4\x85 sparnuotosios raketos nelaikomos bepilo\xc4\x8diais orlaiviais, nes jos, kaip ir daugelis valdom\xc5\xb3j\xc5\xb3 raket\xc5\xb3, pa\xc4\x8dios yra vienkartiniai ginklai, nepaisant to, kad neturi \xc4\xafgulos ir kai kuriais atvejais yra valdomos nuotoliniu b\xc5\xabdu._NEWLINE_Bepilo\xc4\x8diai orlaiviai b\xc5\xabna \xc4\xafvairi\xc5\xb3 dyd\xc5\xbei\xc5\xb3, form\xc5\xb3, konstrukcij\xc5\xb3 ir pasi\xc5\xbeymi \xc4\xafvairiomis savyb\xc4\x97mis. Anks\xc4\x8diau tai buvo tiesiog nuotoliniu b\xc5\xabdu valdomi orlaiviai, bet pastaruoju metu naudojama vis daugiau savaranki\xc5\xa1k\xc5\xb3 bepilo\xc4\x8di\xc5\xb3 orlaivi\xc5\xb3, kurie juda pagal i\xc5\xa1 anksto u\xc5\xbeprogramuot\xc4\x85 skryd\xc5\xbeio trajektorij\xc4\x85 arba naudodami sud\xc4\x97tingesnes dinaminio automatizavimo sistemas._NEWLINE_Bepilo\xc4\x8diai orlaiviai naudojami \xc5\xa1ablonin\xc4\x97ms arba itin pavojingoms u\xc5\xbeduotims vykdyti. \xc5\xa0iuo metu jie da\xc5\xbeniausiai atlieka \xc5\xbevalgybos ir kovines u\xc5\xbeduotis. Bepilo\xc4\x8diai kovos orlaiviai yra skirti ant\xc5\xbeeminiams ir j\xc5\xabr\xc5\xb3 taikiniams naikinti (sparnuotoji raketa, planeris su koviniu u\xc5\xbetaisu, bepilotis nuotolinio valdymo orlaivis ir kt.) J\xc5\xb3 veikimo nuotolis nuo keli\xc5\xb3 de\xc5\xa1im\xc4\x8di\xc5\xb3 iki keli\xc5\xb3 t\xc5\xabkstan\xc4\x8di\xc5\xb3 km, skryd\xc5\xbeio auk\xc5\xa1tis nuo 50\xe2\x88\x92100 m iki 25\xe2\x88\x9230 km, greitis \xe2\x88\x92 nuo ikigarsinio iki vir\xc5\xa1garsinio. Leid\xc5\xbeiami i\xc5\xa1 ant\xc5\xbeemini\xc5\xb3 leidimo \xc4\xafrengini\xc5\xb3, laiv\xc5\xb3 ir l\xc4\x97ktuv\xc5\xb3. Naudojant bepilo\xc4\x8dius kovos orlaivius, atliekama nema\xc5\xbeai s\xc4\x97kming\xc5\xb3 kovini\xc5\xb3 u\xc5\xbeduo\xc4\x8di\xc5\xb3, ta\xc4\x8diau jie neretai sukelia atsitiktini\xc5\xb3 civili\xc5\xb3 auk\xc5\xb3 ir (arba) netiksliai pasirenka taikinius. Bepilo\xc4\x8diai \xc5\xbevalgybos orlaiviai yra skirti strateginei, operatyvinei ir taktinei oro \xc5\xbevalgybai sausumos ir j\xc5\xabr\xc5\xb3 karo veiksm\xc5\xb3 teatruose. Turi speciali\xc4\x85 \xc4\xafrang\xc4\x85, kuri sudaro galimybes \xc5\xbevalgyti \xc4\xafvairiais b\xc5\xabdais (fotografuojant, stebint radiolokacijos metodais ir kt.) dien\xc4\x85 ir nakt\xc4\xaf. Bepilo\xc4\x8diai orlaiviai taip pat vis da\xc5\xbeniausiai naudojami civiliniais tikslais, pvz., gesinant gaisrus arba atliekant nekarines saugumo u\xc5\xbeduotis, kaip antai vamzdynams ar pasieniui steb\xc4\x97ti.'